রবিবার কেএমডিএ-র তরফে সেতুটিকে পরীক্ষার পর জানানো হয়, টালিগঞ্জ করুণাময়ী সম্পূর্ণ নিরাপদ। আতঙ্কিত হওয়ার কোনও কারণ নেই। সামান্য যে সমস্যা দেখা দিয়েছে তা দ্রুত মেরামত করে ফেলা হবে। 
 নিজস্ব প্রতিবেদন: টালিগঞ্জের করুণাময়ী সেতু সম্পূর্ণ নিরাপদ। শনিবার সেতুতে যান চলাচল নিয়ন্ত্রণের পর আতঙ্ক প্রশমনে এমনটাই জানাল কেএমডিএ। একইসঙ্গে এদিন কলকাতার সমস্ত সেতু মেরামতির জন্য বিশেষ টিম গঠনের কথা জানানো হয়েছে কেএমডিএ-র তরফে।  টালিগঞ্জ করুণাময়ী সেতুর একাংশ বসে গিয়েছে বলে শনিবার সন্ধ্যায় বেশ কয়েকটি টেলিভিশন চ্যানেলে খবর সম্প্রচারিত হয়। মাঝেরহাট সেতু ভেঙে পড়ার পর যাতায়াতের জন্য আপাতত এই সেতুর ওপরেই নির্ভরশীল বেহালার বিস্তীর্ণ এলাকার বাসিন্দারা। টালিগঞ্জ করুণাময়ী সেতু বসে যাওয়ার খবরে আতঙ্কিত হয়ে পড়েন তাঁরা। যদিও কেএমডিএর তরফে কিছুক্ষণের মধ্যেই জানানো হয়, আতঙ্কিত হওয়ার মতো কিছু হয়নি।  জানা গিয়েছে, টালিগঞ্জ করুণাময়ী সেতুর মাঝে রাস্তার কিছুটা অংশের পিচের আস্তরণ ফুলে উঠেছিল। বিশেষজ্ঞরা বলছেন, ঋতু পরিবর্তনের এই সময় বস্তুর অসম প্রসারণের জন্য এই ঘটনা ঘটে থাকতে পারে। কিছুক্ষণ লোহার বেড়া ঘিরে রাখা হয় ফেঁপে ওঠা অংশটিকে। এর পর মোটা লোকার পাত দিয়ে সেটিকে ঢেকে দেওয়া হয়। তার পর থেকে ওই পাতের ওপর দিয়েই যাতায়াত করছে যানবাহন।  রবিবার কেএমডিএ-র তরফে সেতুটিকে পরীক্ষার পর জানানো হয়, টালিগঞ্জ করুণাময়ী সম্পূর্ণ নিরাপদ। আতঙ্কিত হওয়ার কোনও কারণ নেই। সামান্য যে সমস্যা দেখা দিয়েছে তা দ্রুত মেরামত করে ফেলা হবে।  চলতি মাসের শুরুতে মাঝেরহাট সেতু ভেঙে পড়ার পর প্রকাশ্যে এসেছে কলকাতা-সহ রাজ্যের একাধিক সেতুর বেহাল দশা। কোথাও সেতুর রেলিং ভাঙা তো কোথাও ফাটল ধরেছে সেতুর কংক্রিটে। রাতারাতি সেতুগুলির সমীক্ষা করায় রাজ্য সরকার। তাতে বেশ কয়েকটি সেতুতে গলদও ধরা পড়েছে। ওদিকে ঘরপোড়া কলকাতাবাসী সেতুতে একটু নড়চড় হলেই সিঁদুরে মেঘ দেখছে।